Ma, dogter hét bejaarde elektrisiën help vermoorPetrus Scholtz (Foto: Verskaf) Christine Russouw (57) en haar dogter Chantal Russouw (38) is Maandag skuldig bevind aan die moord op die bejaarde Oos-Kaapse elektrisiën Petrus Scholtz. Scholtz (70) is in Junie 2018 na ’n huis in Kabegapark in Gqeberha (Port Elizabeth) gelok waar hy koelbloedig deur drie lede van die Russouw-gesin en ’n medepligtige vermoor is. Maroela Media het vroeër berig Christine se seun Wayne Albert Russouw (33) is in November verlede jaar lewenslange tronkstraf opgelê vir die moord. Ronald Swartz (24), die medepligtige, is in Oktober ’n soortgelyke vonnis opgelê. Kapt. Yolisa Mgolodela, woordvoerder van die Valke, sê Christine en Chantal is in die plaaslike hooggeregshof skuldig bevind op aanklag van moord, roof en diefstal. Die ma en dogter sal op 8 Maart gevonnis word. Chantal, Christine en Wayne Russouw. Scholtz is op 17 Julie 2018 na Christine se huis ontbied sodat hy betaal kon word vir die vorige dag se herstelwerk aan ŉ geiser. Hy is nie weer daarna gesien nie. Daar word vermoed dat hy ná die moord in ŉ vrieskas gehou is voordat sy liggaam elders gestort is. ŉ Verbyganger het die oggend van 19 Julie 2018 op Scholtz se liggaam afgekom waar dit in die bosse langs ŉ pad in Fairview gelê het. Sy hande en voete was met ŉ nylontou vasgebind en sy kop was met kleefplastiek bedek. Die klag van roof met verswarende omstandighede spruit uit die roof van Scholtz se bakkie. Die voertuig is kort ná die moord reeds teruggevind.